SK Úradný vestník Európskej únie C 72/8

Záverečná správa úradníka pre vypočutie (1)

Úrokové deriváty vo švajčiarskych frankoch

(CHF LIBOR)

(AT.39924)

(2015/C 72/06)

Dňa 24. júla 2013 Európska komisia (ďalej len „Komisia“) začala konanie podľa článku 11 ods. 6 nariadenia (ES) č. 1/2003 (2) proti Royal Bank of Scotland Group Plc, Royal Bank of Scotland plc (ďalej len „RBS“), JPMorgan Chase & CO a JPMorgan Chase Bank National Association (ďalej len „JPMorgan“) (ďalej spolu len „dotknuté strany“).

V nadväznosti na rokovania o urovnaní a predloženie návrhov na urovnanie v súlade s článkom 10a ods. 2 nariadenia (ES) č. 773/2004 (3) Komisia prijala 23. septembra 2014 oznámenie námietok, v ktorom sa uvádza, že RBS a JPMorgan sa v období od 6. marca 2008 do 13. júla 2009 zúčastnili na porušovaní článku 101 Zmluvy o fungovaní Európskej únie a článku 53 Dohody o EHP.

Porušenie predpisov sa týka trhu úrokových derivátov vo švajčiarskych frankoch. Podľa oznámenia námietok sa dotknuté strany podieľali na protisúťažných praktikách, ktoré predstavovali reťazec vzájomne previazaných udalostí so spoločným cieľom, ktorým bolo obmedzenie a/alebo narušenie hospodárskej súťaže v odvetví úrokových derivátov vo švajčiarskych frankoch. Na tento účel diskutovali dotknuté strany o predkladaní odhadov CHF Libor s tým, že to mohlo byť prospešné pre obchodnú pozíciu úrokových derivátov vo švajčiarskych frankoch minimálne jedného z obchodníkov, ktorí sa zúčastnili na týchto rozhovoroch. Tieto rozhovory v niektorých prípadoch obsahovali aj výmenu informácií o súčasných a budúcich obchodných pozíciách a plánovaných cenách.

Dotknuté strany vo svojich odpovediach na oznámenie námietok potvrdili, že v oznámení námietok, ktoré im bolo adresované, sa zohľadnil obsah ich návrhov na urovnanie.

Podľa článku 16 rozhodnutia 2011/695/EÚ som preskúmal, či sa návrh rozhodnutia adresovaný dotknutým stranám zaoberá iba námietkami, v súvislosti s ktorými dostali dotknuté strany príležitosť vyjadriť svoje názory, a dospel som k záveru, že áno.

Vzhľadom na uvedené skutočnosti, ako aj s prihliadnutím na to, že mi dotknuté strany nepredložili žiadnu žiadosť ani sťažnosť (4), sa domnievam, že sa im v tomto prípade zabezpečil účinný výkon procesných práv.

V Bruseli 17. októbra 2014 Wouter WILS

(1) Podľa článkov 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(3) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(4) Na základe článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zapájajú do rokovaní o urovnaní podľa článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zabezpečili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov (Ú. v. EÚ C 167, 2.7.2008, s. 1).